ACS Prahova Ploiești înregistrează încă o premieră în județ. Federația Română de Fotbal a ales clubul prahovean pentru organizarea barajului pentru promovarea în Liga Elitelor Junioare U15. Turneul se va juca pe stadionul Eugen Soriceanu din Breaza, iar alături de Prahova Ploiesti, câștigătoarea seriei 4 a Campionatului Național de Fotbal Feminin Junioare U15, vor mai participa Politehnica Iași și Concordia Chiajna.
Astfel, timp de două zile, 1-2 iunie 2024, orașul Breaza va fi capitala fotbalului feminin pentru junioare.
Este pentru prima oară când Federația Română de Fotbal decide organizarea turneului de baraj în Prahova. Conform cerințelor FRF, pentru organizarea turneului era nevoie de un stadion omologat pentru competițiile FRF, dotat cu nocturnă, asigurarea a minim 75 de locuri de cazare și masă, asistență medicală și firmă de pază.
Prahova Ploiesti a propus stadionul din Breaza, în urma discuției cu autoritățile locale, primarul Bogdan Novac fiind extrem de receptiv și acceptând pe loc organizarea barajului în orașul său.
Pentru ACS Prahova Ploiești organizarea turneului de baraj acasă reprezintă o oportunitate extraordinară și o șansă în plus în lupta pentru promovarea în elita fotbalului feminin pentru junioare U15, acolo unde evoluează echipe ca FCSB, Universitatea Craiova, Farul Constanța sau CFR Cluj.